SL Uradni list Evropske unije C 141/21

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 141/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ORIEL SEA SALT“

EU št.: IE-PDO-0005-01318 – 26.2.2015

ZOP ( X ) ZGO ( )

1. Ime

„Oriel Sea Salt“

2. Država članica ali tretja država

Irska

3. Opis kmetijskega proizvoda ali živila

3.1 Vrsta proizvoda

Skupina 2.6 Sol

3.2 Opis proizvoda, za katerega se uporablja ime iz točke 1

„Oriel Sea Salt“ je ime za morsko sol, pobrano v zalivu Port Oriel, Clogherhead, Drogheda, grofija Louth na Irskem. To je drobnozrnata morska sol, kristalno bela in brez aditivov. Velikost njenega drobnega zrna se meri v mikrometrih (μm). Skupaj 90 % zrn soli je velikosti 90 μm–500 μm, ostalih 10 % pa je velikosti 500 μm–1 000 μm. Na otip je skoraj podobna prahu. To zrno (ne kosmič ali velik kristal) omogoča morski soli hitrejše pronicanje v živila, saj se v živilih brez odpora raztopi, razpusti in razprši.

Morska sol ima koncentriran slan okus. Je gladkega okusa, ni ostra ali kisla, ker je pobrana v zaprtem sistemu pod tlakom, ki zagotavlja, da morska sol nikoli ne pride v stik z zrakom, zemljo ali človekom, dokler ne pride iz sistema pripravljena za pakiranje. To zagotavlja, da je sol „Oriel Sea Salt“ deviška morska sol, ki predstavlja odlično sestavino zaradi kombinacije edinstvene velikosti zrna, teksture in gladkega okusa. S slepimi preskusi okusa in teksture je bilo dokazano, da njen intenziven okus omogoča za do 30-odstotno zmanjšanje količine morske soli, ki se uporablja kot sestavina v živilih.

Sol „Oriel Sea Salt“ je naravno kristalno bela, zato je ni treba prati ali spirati. To zagotavlja doslednejšo prisotnost naravnih morskih mineralov, kot so magnezij, kalij in do 65 elementov v sledeh. (Pranje morskih soli je običajno, kadar se pobirajo na prostem ali na solinskih površinah).

Podatki v certifikatu o analizi soli „Oriel Sea Salt“ lahko odstopajo za ± 10 % od podatkov v spodnji preglednici.

Analiza soli „Oriel Sea Salt“ Testiranje: ICP MS Sol „Oriel Sea Salt“ mg/kg NaCl Natrijev klorid Manj kot 88 mas. % H2O Voda Manj kot 5 % Ca Kalcij Manj kot 5 mg/kg Mg Magnezij 500 mg/kg–800 mg/kg K Kalij Manj kot 3 000 mg/kg Cu Baker Manj kot 2,0 mg/kg Zn Cink Manj kot 2,0 mg/kg Cr Krom Manj kot 1,3 mg/kg Ni Nikelj Manj kot 0,5 mg/kg Pb Svinec Manj kot 0,4 mg/kg Mn Mangan Manj kot 0,1 mg/kg Cd Kadmij Manj kot 0,04 mg/kg Fe Železo Sled P Fosfor Sled B Bor Sled Co Kobalt Sled Hg Živo srebro Sled

3.3 Krma (samo za proizvode živalskega izvora) in surovine (samo za predelane proizvode)

Morska sol, naravno pobrana iz Irskega morja.

3.4 Posebne faze proizvodnje, ki jih je treba izvajati na opredeljenem geografskem območju

Postopki proizvodnje in procesa:

vsi postopki pobiranja, izhlapevanja, ločevanja in kristalizacije se izvajajo na opredeljenem območju, v nadzorovanih in spremljanih razmerah, da se zagotovi doslednost pri končnih proizvodih. To vključuje:

— črpanje in filtriranje morske vode skozi filtrirni sistem,

— koncentracijo slanice v zaprtem sistemu pod tlakom,

— kristalizacijo morske soli v zaprtem sistemu pod tlakom,

— pobiranje drobnozrnatih kristalov morske soli.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Port Oriel, Clogherhead leži na severozahodni strani rta Clogher Head, ki sega v globoke vode ožine. Posebno razmejeno območje sega od najjužnejše konice rta Clogher Head z zemljepisno širino = 53,79497 (sever), zemljepisno dolžino = – 6,21778 (zahod), zemljepisno širino = 53°47′42″ (sever), zemljepisno dolžino = 6°13′04″ (zahod) do severne konice Dunany Point z zemljepisno širino = 53,86144 (sever), zemljepisno dolžino = – 6,23838 (zahod), zemljepisno širino = 53°51′41″ (sever), dolžino = 6°14′18″ (zahod). Razdalja petih navtičnih milj znotraj klasificiranih območij pridelave živih školjk 2014 v rečnem ustju Dundalk Bay (Dundalk bay Live Bivalve Mollusc Classified Production Areas 2014), oznaka območja LH-DB-DB, ki ga izda irski organ za varstvo morskega ribištva (The Sea Fisheries Protection Authority)

5. Povezava z geografskim območjem

Okus in videz sta značilnosti morske soli „Sea Salt“, ki izhajata iz njenega izvora. Tako kot na grozdje vplivajo rastišče in vremenske razmere, tako vplivajo na sol „Oriel Sea Salt“ globoki vodni tokovi, čistost, vsebnost mineralov in čistost vode na tej lokaciji ter proces, ki se uporablja za doseganje, ohranjanje in izboljšanje teh značilnosti.

Pobiranje morske soli v tej regiji traja že stoletja. Naslednja navedba je iz Arheološkega in zgodovinskega časopisa grofije Louth (County Louth Archaelogical & Historical Journal). „Vikont Dungannon je 28. januarja 1667 s polkovnikom Cooke iz Chiswicka v Middlesexu kot proizvajalcem soli sklenil pogodbo o zakupu zemljišča, ki leži v bližini mesta Carlingforde, za postavitev solin“. Stoletja je Port Oriel sinonim za bogate ribolovne vode, v katerih domačini lovijo globokomorske ribe neposredno s kamnite obale in v pristanišču. Sol je ključna sestavina za konzerviranje rib, iztovorjenih v pristanišču, za porabo, skladiščenje in nadaljnji prevoz na trg. {pt mp 16 pm blizu Newry Street na zemljevidu iz leta 1797 ima vrisane soline in tudi zabeležena lokalna dokumentirana dejstva o solnih vratih/zapornicah}.

Zalivski tok teče vzdolž zahodne obale Irske, ko pa se sreča s hladnejšimi vodami Norveškega morja, zavije okrog severnega in severovzhodnega dela rta do končne destinacije, pet milj pod zalivom v Port Orielu. Na tej točki se tok konča in se sreča z obsežnimi vodami izliva reke Boyne (druge največje reke na Irskem).

Port Oriel leži na severozahodni strani rta Clogher Head, ki sega v globoke vode ožine. V preskusih se je slanost v teh vodah izkazala za primerljivo s tisto, ki se običajno nahaja le v globokomorskih vodah. Ta visoka stopnja slanosti se povezuje z nenavadnimi globokomorskimi tokovi Zalivskega toka na tem območju. Voda v Port Orielu ima dosledne testne rezultate z gostoto 3,5 %–3,6 %, kar je skladno z globljimi vodami.

Irski morski institut (The Marine Institute of Ireland) mnoga leta vode Port Oriela ocenjuje kot razred „A“ mednarodne kakovosti lupinarjev (Grade „A“ International Shellfish Quality), tj. najčistejše v morju. Nabiranje školjk, ladink, rakovic, jastogov in nožnic je živahna dejavnost v zalivu Port Oriela in njegovi okolici, to bogastvo lupinarjev pa prispeva tudi k visoki kakovosti in mineralni vsebnosti vode. Sicer pa se ta regija nahaja znotraj klasificiranih območij pridelave živih školjk 2014 v rečnem ustju Dundalk Bay (Dundalk bay Live Bivalve Mollusc Classified Production Areas 2014), oznaka območja LH-DB-DB, ki jo izda organ za varstvo morskega ribištva za školjke in nožnice (The Sea Fisheries Protection Authority for Clams and Razor Fish).

Lastnosti soli „Oriel Sea Salt“ so neposredno povezane z neobičajnimi globokomorskimi tokovi na tej geografski lokaciji, visoko vsebnostjo mineralov, ki se običajno ne najde v takšnih plitvih vodah in je nastala kot posledica tokov Zalivskega toka in bibavic, ki se gibljejo okrog severne obale Irske v širše rečno ustje Dundalk Bay in nato v zaliv Port Oriel. Ta voda visoke kakovosti in vsebnosti mineralov je zajeta in prečiščena v procesu pridelave, v okviru katerega nima stika z zrakom, zemljo ali človekom, dokler se ne izoblikuje kot kristalno bela in nesprana sol, bogata z minerali. Tako se pridela drobnozrnata morska sol.

Povzetek:

Značilnosti pridelane morske soli, ki izhajajo iz njenega izvora, so neposredno povezane s slanostjo, kakovostjo in gostoto mineralov v vodi. To se odraža v drobnozrnatosti, intenzivnem okusu in večji vsebnosti mineralov soli „Oriel Sea Salt“.

Napotitev na objavo specifikacije

(drugi pododstavek člena 6(1) te uredbe)

http://www.agriculture.gov.ie/gi/pdopgitsg-protectedfoodnames/products/

(1) UL L 343, 14.12.2012, str. 1.